CELEX: 31982R3368
Language: el
Date: 1982-12-15 00:00:00
Title: Κανονισμός (EOK) αριθ. 3368/82 τής Επιτροπής τής 15ης Δεκεμβρίου 1982 περί δευτέρας τροποποιήσεως τού κανονισμού (EOK) αριθ. 2660/80 περί τών λεπτομερειών εφαρμογής τής πριμοδοτήσεως πρός όφελος τών παραγωγών προβείου κρέατος

Avis juridique important

|

31982R3368

Κανονισμός (EOK) αριθ. 3368/82 τής Επιτροπής τής 15ης Δεκεμβρίου 1982 περί δευτέρας τροποποιήσεως τού κανονισμού (EOK) αριθ. 2660/80 περί τών λεπτομερειών εφαρμογής τής πριμοδοτήσεως πρός όφελος τών παραγωγών προβείου κρέατος  

Επίσημη Εφημερίδα αριθ. L 354 της 16/12/1982 σ. 0012 - 0013

***** ΚΑΝΟΝΙΣΜΟΣ (ΕΟΚ) αριθ. 3368/82 ΤΗΣ ΕΠΙΤΡΟΠΗΣ  της 15ης Δεκεμβρίου 1982  περί δευτέρας τροποποιήσεως του κανονισμού (ΕΟΚ) αριθ. 2660/80 περί των λεπτομερειών εφαρμογής της πριμοδοτήσεως προς όφελος των παραγωγών προβείου κρέατος  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1195/82 (2), και ιδίως το άρθρο 5 παράγραφος 8,  τον κανονισμό (ΕΟΚ) αριθ. 878/77 του Συμβουλίου της 26ης Απριλίου 1977 περί των συντελεστών συναλλάγματος που πρέπει να εφαρμόζονται στο γεωργικό τομέα (3), όπως τροποποιήθηκε τελευταία από τον κανονισμό (ΕΟΚ) αριθ. 2792/82 (4),  Εκτιμώντας:  ότι ο κανονισμός (ΕΟΚ) αριθ. 2660/80 της Επιτροπής (5), όπως τροποποιήθηκε από τον κανονισμό (ΕΟΚ) αριθ. 1237/82 (6), καθορίζει στο άρθρο 7 το συντελεστή μετατροπής που πρέπει να εφαρμόζεται για την πληρωμή της πριμοδοτήσεως· ότι, συνεπεία της τροποποιήσεως του κανονισμού (ΕΟΚ) αριθ. 1837/80, πρέπει να συμπληρωθεί το εν λόγω άρθρο 7 για να καθοριστεί ο συντελεστής μετατροπής που πρέπει να εφαρμόζεται στις διάφορες πράξεις πληρωμής της πριμοδοτήσεως·  ότι, σύμφωνα με το άρθρο 4 παράγραφος 2 του κανονισμού (ΕΟΚ) αριθ. 1134/68 του Συμβουλίου (7), τα οφειλόμενα ποσά πληρώνονται με τη χρησιμοποίηση του συντελεστή μετατροπής ο οποίος ίσχυε κατά το χρόνο πραγματοποιήσεως της πράξεως ή μέρους της πράξεως· ότι, σύμφωνα με το άρθρο 6 του ίδιου αυτού κανονισμού, θεωρείται ως χρόνος πραγματοποιήσεως της πράξεως η ημερομηνία κατά την οποία επέρχεται η γενεσιουργός αιτία της απαιτήσεως της σχετικής με το ποσό που αναλογεί στην πράξη αυτή, όπως ορίζεται η γενεσιουργός αυτή αιτία από τις κοινοτικές ρυθμίσεις ή, ελλείψει και εν αναμονή αυτής, από τις ρυθμίσεις του σχετικού Κράτους μέλους· ότι, εντούτοις, σύμφωνα με το άρθρο 4 παράγραφος 3 του κανονισμού (ΕΟΚ) αριθ. 878/77, είναι δυνατό να γίνει παρέκκλιση από τις προαναφερόμενες διατάξεις·  ότι όταν πρέπει, σύμφωνα με το άρθρο 5 του κανονισμού (ΕΟΚ) αριθ. 1837/80, να χορηγείται πριμοδότηση για να συμπληρώνεται η ζημία του εισοδήματος των παραγωγών, το ποσό αυτής της πριμοδοτήσεως μπορεί να καθοριστεί οριστικά μόνο κατά τη λήξη της εν λόγω περιόδου εμπορίας· ότι δικαιολογείται, κατά συνέπεια, να λαμβάνεται υπόψη ως συντελεστής μετατροπής ο αντιπροσωπευτικός συντελεστής που ισχύει την τελευταία ημέρα της εν λόγω περιόδου· ότι, εντούτοις, όταν πρόκειται για προκαταβολή που καθορίζεται μόνο βάσει της προβλεπόμενης μειώσεως του εισοδήματος πρέπει να προσαρμόζεται ο συντελεστής που ισχύει την πρώτη ημέρα αυτής της ίδιας περιόδου εμπορίας·  ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχειρίσεως Προβάτων και Αιγών,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Το άρθρο 7 του κανονισμού (ΕΟΚ) αριθ. 2660/80 αντικαθίσταται από το ακόλουθο κείμενο:  «Άρθρο 7  1. Ο συντελεστής μετατροπής που πρέπει να εφαρμόζεται:  - στο εκτιμώμενο ποσό της πριμοδοτήσεως που αναφέρεται στο άρθρο 5 παράγραφος 4 πρώτο εδάφιο του κανονισμού (ΕΟΚ) αριθ. 1837/80,  - και στην προκαταβολή που αναφέρεται στο άρθρο 1 του παρόντος κανονισμού,  είναι ο αντιπροσωπευτικός συντελεστής που ισχύει την πρώτη ημέρα της περιόδου εμπορίας για την οποία χορηγείται αυτή η πριμοδότηση.  2. Ο συντελεστής μετατροπής που πρέπει να εφαρμόζεται:  - στο αναθεωρημένο ποσό της πριμοδοτήσεως κατά τη λήξη της περιόδου, που αναφέρεται στο άρθρο 5 παράγραφος 5 του κανονισμού (ΕΟΚ) αριθ. 1837/80,  - στο υπόλοιπο της πριμοδοτήσεως που αναφέρεται στο άρθρο 1 παράγραφος 1 δεύτερο εδάφιο του παρόντος κανονισμού,  - στο αναθεωρημένο συνολικό ποσό που αναφέρεται στο άρθρο 5 παράγραφος 5 δεύτερο εδάφιο του κανονισμού (ΕΟΚ) αριθ. 1837/80 σε περίπτωση μεταφοράς στην επόμενη περίοδο εμπορίας,  - στο ποσό της μειώσεως που αναφέρεται στο άρθρο 3 παράγραφος 1 του κανονισμού (ΕΟΚ) αριθ. 2643/80,  - στο συνολικό ποσό των υπολοίπων που αναφέρεται στο άρθρο 1 παράγραφος 1 τρίτο εδάφιο του παρόντος κανονισμού σε περίπτωση μεταφοράς της πληρωμής στην επόμενη περίοδο,  είναι ο αντιπροσωπευτικός συντελεστής που ισχύει την τελευταία ημέρα της περιόδου εμπορίας βάσει της οποίας χορηγείται η πριμοδότηση.»  Άρθρο 2  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 15 Δεκεμβρίου 1982.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 183 της 16. 7. 1980, σ. 1.  (2) ΕΕ αριθ. L 140 της 20. 5. 1982, σ. 22.  (3) ΕΕ αριθ. L 106 της 29. 4. 1977, σ. 27.  (4) ΕΕ αριθ. L 295 της 21. 10. 1982, σ. 6.  (5) ΕΕ αριθ. L 276 της 20. 10. 1980, σ. 16.  (6) ΕΕ αριθ. L 143 της 20. 5. 1982, σ. 9.  (7) ΕΕ αριθ. L 188 της 1. 8. 1968, σ. 1.